KOMISIJOS SPRENDIMAS
2008 m. spalio 21 d.
kuriuo nustatomi standartiniai kai kurių gyvūnų ligų ir zoonozių likvidavimo, kontrolės ir stebėsenos nacionalinių programų, kurias bendrai finansuoja Bendrija, ataskaitų rengimo reikalavimai
(pranešta dokumentu Nr. C(2008) 6032)
(Tekstas svarbus EEE)
(2008/940/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 24 straipsnio 10 dalį,
kadangi:
(1)
Sprendime 90/424/EEB nustatytos Bendrijos finansinės paramos, skirtos gyvūnų ligų ir zoonozių likvidavimo, kontrolės ir stebėsenos programoms vykdyti, procedūros.
(2)
Be to, Sprendimo 90/424/EEB 24 straipsnio 1 dalyje nustatyta, kad siekiant valstybėms narėms atlyginti šio sprendimo priede išvardytų gyvūnų ligų ir zoonozių likvidavimo, kontrolės ir stebėsenos nacionalinių programų finansavimo išlaidas, sukuriama Bendrijos finansinė priemonė.
(3)
Priėmus 2008 m. balandžio 25 d. Komisijos sprendimą 2008/341/EB, nustatantį tam tikrų gyvūnų ligų ir zoonozių likvidavimo, kontrolės ir stebėsenos nacionalinių programų Bendrijos kriterijus (2), ir siekiant toliau gerinti programų įgyvendinimo pažangos perteikimo, tvirtinimo ir vertinimo procesą, 2008 m. balandžio 25 d. Komisijos sprendimu 2008/425/EB, nustatančiu valstybių narių teikiamų tam tikrų gyvūnų ligų ir zoonozių likvidavimo, kontrolės ir stebėsenos nacionalinių programų standartinius reikalavimus Bendrijos finansavimui gauti (3), standartiniai reikalavimai atnaujinti ir suderinti su minėtais kriterijais.
(4)
Sprendimo 2008/341/EB priedo 7 punkto e dalyje nustatyta, kad valstybių narių Komisijai dėl bendro finansavimo pateikiamose likvidavimo programose turi būti nurodytos taisyklės, kaip tinkamai ūkininkams atsilyginti už gyvūnus, kurie vykdant programą turi būti paskersti arba nužudyti, ir už produktus, kurie turi būti sunaikinti.
(5)
Tikslinga nustatyti, kad, jei šių taisyklių nėra, kompensacijos būtų išmokėtos per 90 dienų, siekiant, kad Bendrijos finansinė parama nebūtų sumažinta.
(6)
Sprendimu 90/424/EEB nustatyta, kad valstybės narės turi pateikti tarpinę kiekvienos patvirtintos programos techninę ir finansinę ataskaitas, o ne vėliau kaip iki kiekvienų metų balandžio 30 d. - išsamią metinę techninę ataskaitą, įskaitant pasiektų rezultatų vertinimą ir išsamią ankstesnių metų išlaidų ataskaitą.
(7)
Turi būti įdiegta vertinimo sistema, skirta likvidavimo ir kontrolės programų įgyvendinimo pažangai vertinti. Į vertinimo sistemą įtraukiama ataskaitų sistema, skirta teikti pagal 2002 m. rugpjūčio 22 d. Komisijos sprendimą 2002/677/EB, nustatantį standartinius ataskaitų pateikimo reikalavimus pagal gyvūnų ligų likvidavimo ir kontrolės programas, bendrai finansuojamas Bendrijos, ir panaikinantį Sprendimą 2000/322/EB (4), vykdomų programų epidemiologinius duomenis.
(8)
Priėmus Sprendimą 2008/425/EB, pageidautina suderinti ataskaitų teikimo sistemas, todėl Sprendimas 2002/677/EB turėtų būti panaikintas ir pakeistas šiuo sprendimu.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės, vadovaudamosi šiuo sprendimu, teikia tarpines ir galutines pagal Sprendimo 90/424/EEB 24 straipsnį priimtų likvidavimo, kontrolės ir stebėsenos programų ataskaitas.
2 straipsnis
Šiame sprendime vartojamos apibrėžtys:
a)
tarpinės ataskaitos - tarpinės techninė ir finansinė vykdomos programos vertinimo ataskaitos, kurios turi būti teikiamos Komisijai pagal Sprendimo 90/424/EEB 24 straipsnio 7 dalies a punktą;
b)
galutinės ataskaitos - tai išsamios techninė ir finansinė vienerių programos taikymo metų ataskaitos, kurios ne vėliau kaip iki kiekvienų metų balandžio 30 d. turi būti teikiamos Komisijai pagal Sprendimo 90/424/EEB 24 straipsnio 7 dalies b punktą;
c)
mokėjimo paraiškos - su valstybės narės išlaidomis susijusios mokėjimo paraiškos, kurios turi būti pateiktos Komisijai pagal Sprendimo 90/424/EEB 24 straipsnio 8 dalį.
3 straipsnis
1. Pagal Sprendimo 90/424/EEB 24 straipsnio 5 dalį patvirtintų Bendrijos bendrai finansuojamų tebevykdomų programų tarpinės ataskaitos Komisijai turi būti teikiamos ne vėliau kaip iki kiekvienų metų liepos 31 d.
2. Tarpinėse ataskaitose nurodoma:
a)
apie galvijų tuberkuliozę, galvijų bruceliozę, avių ir ožkų bruceliozę (B. melitensis), enzootinę galvijų leukozę (EBL), Aujeskio ligą, mėlynojo liežuvio ligą endeminėse ar didelės rizikos vietovėse, afrikinį kiaulių marą, vezikulinę kiaulių ligą, klasikinį kiaulių marą, juodligę, infekcinę galvijų pleuropneumoniją, echinokokozę, trichineliozę, verotoksigeninę E. coli - visa svarbi informacija, įskaitant atitinkamai bent jau I, II, III, IV ir VII prieduose nurodytą informaciją;
b)
apie pasiutligę - visa svarbi informacija, įskaitant atitinkamai bent jau I ir VII prieduose nurodytą informaciją;
c)
apie salmoneliozę (zoonotic salmonella) - visa svarbi informacija, įskaitant atitinkamai bent jau I, Va ir VII prieduose nurodytą informaciją;
d)
apie užkrečiamąją spongiforminę encefalopatiją (USE) - visa svarbi informacija, įskaitant atitinkamai bent jau VIII priede nurodytą informaciją;
e)
apie naminių ir laukinių paukščių gripą - visa svarbi informacija, įskaitant atitinkamai bent jau IX priede nurodytą informaciją;
f)
apie akvakultūros gyvūnų ligas, kaip antai: infekcinę hematopoetinę nekrozę (IHN), infekcinę lašišų anemiją (ILA), virusinę hemoraginę septicemiją (VHS), koi herpes viruso infekciją (KHV), bonamiozės (Bonamia ostreae) infekciją, marteiliozės (Marteilia refringens) infekciją, vėžiagyvių baltmę (vitiligą) - visa svarbi informacija, įskaitant atitinkamai bent jau X priede nurodytą informaciją.
4 straipsnis
1. Galutinėse ataskaitose pateikiama:
a)
apie galvijų tuberkuliozę, galvijų bruceliozę, avių ir ožkų bruceliozę (B. melitensis), enzootinę galvijų leukozę (EBL), Aujeskio ligą, mėlynojo liežuvio ligą endeminėse ar didelės rizikos vietovėse, afrikinį kiaulių marą, vezikulinę kiaulių ligą, klasikinį kiaulių marą, juodligę, infekcinę galvijų pleuropneumoniją, echinokokozę, trichineliozę, verotoksigeninę E. coli - mokėjimo paraiška ir visa svarbi informacija, įskaitant atitinkamai bent jau II, III, IV, V, VI, VII ir specialiuosiuose VII.A, VII.B, VII.C ir VII.D prieduose nurodytą informaciją;
b)
apie pasiutligę - mokėjimo paraiška ir visa svarbi informacija, įskaitant atitinkamai bent jau VII ir VII.E prieduose nurodytą informaciją;
c)
apie salmoneliozę (zoonotic salmonella) - mokėjimo paraiška ir visa svarbi informacija, įskaitant atitinkamai bent jau V.A, VI, VII ir VII.F prieduose nurodytą informaciją;
d)
apie užkrečiamąją spongiforminę encefalopatiją (USE) - mokėjimo paraiška ir visa svarbi informacija, įskaitant atitinkamai bent jau VIII priede nurodytą informaciją;
e)
apie naminių ir laukinių paukščių gripą - mokėjimo paraiška ir visa svarbi informacija, įskaitant atitinkamai bent jau IX priede nurodytą informaciją;
f)
apie akvakultūros gyvūnų ligas, kaip antai: infekcinę hematopoetinę nekrozę (IHN), infekcinę lašišų anemiją (ILA), virusinę hemoraginę septicemiją (VHS), koi herpes viruso infekciją (KHV), bonamiozės (Bonamia ostreae) infekciją, marteiliozės (Marteilia refringens) infekciją, vėžiagyvių baltmę (vitiligą) - mokėjimo paraiška ir visa svarbi informacija, įskaitant atitinkamai bent jau X priede nurodytą informaciją.
2. Valstybės narės, pildydamos VII C, D ir F prieduose pateiktą lentelę, nepažeisdamos Komisijos reglamento (EB) Nr. 296/96 (5) 4 straipsnio 2 dalies, „kompensavimo“ skiltyje turėtų nurodyti per 91 dieną nuo gyvūno paskerdimo arba produktų sunaikinimo arba užpildyto prašymo pateikimo suteiktą kompensaciją. Jeigu kompetentingos institucijos kompensaciją sumoka po 90 dienų (nuo 90 iki 210 kalendorinės dienų), Bendrijos parama sumažinama.
5 straipsnis
Sprendimas 2002/677/EB panaikinamas.
6 straipsnis
Šis sprendimas taikomas gyvūnų ligų likvidavimo, kontrolės ir stebėsenos programoms, įgyvendinamoms nuo 2009 m. sausio 1 d.
7 straipsnis
Šis sprendimas skirtas valstybėms narėms.
Priimta Briuselyje, 2008 m. spalio 21 d.